钦定古今图书集成/理学汇编/文学典/第235卷 > 《魏书》 > 《乐志》
## 钦定古今图书集成/理学汇编/文学典/第235卷 > 《魏书》 > 《乐志》

初，侍中崔光、临淮王彧并为郊庙歌词，而迄不施用。
乐人传习旧曲，加以讹失，了无章句。后太乐令崔九
龙言于太常卿祖莹曰：“声有七声，调有七调。以今七
调合之，七律起于黄锺，终于中吕。今古杂曲，随调举
之，将五百曲。恐诸曲名后致亡失，今辄条记，存之于
《乐府》。”莹依而上之。九龙所录，或雅或郑，至于谣俗、四
《夷杂歌》，但记其声折而已，不能知其本意。又名多谬
舛，莫识所由，随其淫正而取之《乐署》。今见传习，其中
复有所遗，至于古雅，尤多亡矣。

初，高祖讨淮汉，世宗定寿春，收其声役。江左所传中
原旧曲，《明君》《圣主》《公莫》《白鸠》之属，及江南《吴歌》《荆楚》
四声，总谓“清商。”至于殿庭飨宴兼奏之。其圆丘、方泽、
上辛、地祇、五郊、四时拜庙、三元、冬至、社稷、马射、籍田
乐人之数，各有差等焉。